  Наталья Тетерина Котькуд ёрос тужгес кельшем кырӟасьлэн йӧскалык аспӧртэмлыкез понна 12 баллозь куара сётыны быгатоз. Со сярысь Калыкъёслэн Эшъяськон юртсылэн нимлыко сайтаз иворто. «Евровидение» выллем нимам удмурт кырӟанъя вожвылъяськон Европаын радъяськись конкурслы эсэпъёсызъя но укша. «Элькуновидениее» улосвыллэн котькуд ёросысьтыз но бӧляк улосвылъёсысь удмуртъёс пӧлысь одӥг кырӟась яке коллектив пыриськыны быгатэ. Кырӟась но кырӟанлэн авторез одӥг ёросысь луыны кулэ. Со сяна, кырӟан паськыт кылзӥсьлы шараямтэ мед луоз. Жюри котькуд ёросысь ыстэм муртъёслэсь кылдыто. Соос но крезьгуръя удысужлыко судьяос конкурсэ пыриськисьёсты дунъяло. Нош пумкылъяло учкисьёс. Финалын котькуд ёрос 1-сен 12 баллозь «Евровидениея» тодмо амалъя тужгес кельшем кырӟась понна куара сётыны быгатоз. Туэ вожвылъяськон бӧляк улосвылъёсысь пыриськисьёсын валче эшшо но узыргес луоз шуыса чаклало. Нырысьсэ мукет элькунъёсысь удмурт калыкез конкурсэ ӧтизы кылем арын. Соку Башкириысь кырӟась финалозь вуиз. «Элькуновидениез» радъясьёс учкисьёслы выльдонъёс дасязы. «Кызьы йылпумъянъёс лэсьтӥськозы — пока интрига», — шуиз конкурслэн одӥгез радъясез Светлана Пикулева. Тодэ вайытом, вожвылъяськонлэн быръён люкетэз 7-тӥ коньывуонэ ортчоз. Со пыр ортчем артистъёс 21-тӥ коньывуонэ лулчеберетъя «Аксион» дворецлэн сцена вылаз кырӟалозы, нош 4-тӥ шуркынмонэ «Элькуновидениелэсь» берпуметӥ люкетсэ меӵак эфирын учкыны луоз. Тегъёс: Лулчеберет Ижкар Удмуртия удмуртъёс кырӟан Элькуновидение  